CELEX: 32019D1955
Language: fi
Date: 2019-11-21 00:00:00
Title: Neuvoston päätös (EU) 2019/1955, annettu 21 päivänä marraskuuta 2019, Maailman kauppajärjestön yleisneuvostossa Euroopan unionin puolesta otettavasta kannasta maataloustuotteiden tariffikiintiöiden hallinnointia koskevan sopimuksen (tariffikiintiöitä koskeva sopimus) tarkastelusta annettavan päätöksen hyväksymiseen

27.11.2019   
               
               
                  FI
               
               
                  Euroopan unionin virallinen lehti
               
               
                  L 306/20
               
            
         NEUVOSTON PÄÄTÖS (EU) 2019/1955,
         annettu 21 päivänä marraskuuta 2019,
         Maailman kauppajärjestön yleisneuvostossa Euroopan unionin puolesta otettavasta kannasta maataloustuotteiden tariffikiintiöiden hallinnointia koskevan sopimuksen (tariffikiintiöitä koskeva sopimus) tarkastelusta annettavan päätöksen hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni hyväksyi 22 päivänä joulukuuta 1994 Marrakeshin sopimuksen Maailman kauppajärjestön perustamisesta, jäljempänä ’WTO-sopimus’, neuvoston päätöksellä 94/800/EY (1), ja sopimus tuli voimaan 1 päivänä tammikuuta 1995.
                  
               
                     (2)
                  
                  
                     WTO-sopimuksen IV artiklan 1 kohdan mukaan Maailman kauppajärjestön, jäljempänä ’WTO’, ministerikokouksella on valta tehdä päätöksiä kaikista monenkeskisten kauppasopimusten alaisista asioista.
                  
               
                     (3)
                  
                  
                     WTO-sopimuksen IV artiklan 2 kohdan mukaan ministerikokouksen istuntojen välisenä aikana ministerikokouksen tehtävistä huolehtii WTO:n yleisneuvosto.
                  
               
                     (4)
                  
                  
                     WTO-sopimuksen IX artiklan 1 kohdan mukaan WTO:n elimet tekevät päätökset yleensä konsensuksella.
                  
               
                     (5)
                  
                  
                     WTO:n ministerikokouksen joulukuussa 2013 pidetyssä yhdeksännessä istunnossa hyväksyttiin maataloussopimuksen 2 artiklassa määriteltyjen maataloustuotteiden tariffikiintiöiden hallinnointia koskevasta sopimuksesta (Understanding on Tariff Rate Quota Administration Provisions of Agricultural Products, as defined in Article 2 of the Agreement on Agriculture) annettu ministerikokouksen päätös (WT/MIN(13)/39), jäljempänä ’tariffikiintiöitä koskeva sopimus’, jolla säännellään maataloustuotteiden tariffikiintiöiden hallinnointia.
                  
               
                     (6)
                  
                  
                     Tariffikiintiöitä koskevan sopimuksen 13 kohdan mukaan tariffikiintiöitä koskevan sopimuksen toimintaa on tarkasteltava uudelleen viimeistään neljän vuoden kuluttua sen tekemisestä ottaen huomioon siihen mennessä saatu kokemus. Tämän tarkastelun tavoitteena on edistää tariffikiintiöiden käytön jatkuvaa paranemista.
                  
               
                     (7)
                  
                  
                     Tariffikiintiöitä koskevan sopimuksen 13 kohdan mukaisesti maatalouskomitea aloitti kyseisen sopimuksen tarkastelun vuonna 2018. Tarkastelun tulokset esitetään WTO:n yleisneuvoston joulukuussa 2019 pidettävässä kokouksessa maatalouskomitean laatiman raportin muodossa (raportti nro G/AG/29 ”Review of the Operation of the Bali Decision on TRQ Administration” 31 päivältä lokakuuta 2019).
                  
               
                     (8)
                  
                  
                     Koska WTO:n jäsenet eivät ole yksimielisiä tariffikiintiöitä koskevan sopimuksen asiasisältöä koskevista muutoksista, raportissa suositellaan, että tarkastelujaksoa pidennetään vuoden 2021 loppuun saakka, jotta asiasisältöä koskevista muutoksista voitaisiin saavuttaa konsensus. Raporttiin sisältyy myös suosituksia, joiden tarkoituksena on parantaa tariffikiintiöiden hallinnoinnin läpinäkyvyyttä.
                  
               
                     (9)
                  
                  
                     WTO:n yleisneuvostoa olisi kehotettava joulukuussa 2019 pidettävässä kokouksessaan harkitsemaan raportin nro G/AG/29 liitteessä 2 esitettyjen suositusten hyväksymistä tariffikiintiöitä koskevan sopimuksen tarkastelusta annettavan päätöksen muodossa.
                  
               
                     (10)
                  
                  
                     On aiheellista vahvistaa WTO:n yleisneuvostossa unionin puolesta otettava kanta, sillä annettava päätös tulee olemaan unionia sitova.
                  
               
                     (11)
                  
                  
                     WTO:n yleisneuvostossa unionia edustaa Euroopan unionista tehdyn sopimuksen 17 artiklan 1 kohdan mukaisesti komissio,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Maailman kauppajärjestön yleisneuvoston, jäljempänä ’WTO:n yleisneuvosto’, joulukuussa 2019 pidettävässä kokouksessa unionin puolesta otettava kanta perustuu WTO:n yleisneuvoston päätösluonnokseen, jolla hyväksytään tähän päätökseen liitetyn maatalouskomitean WTO:n yleisneuvostolle 31 päivänä lokakuuta 2019 antaman raportin nro G/AG/29 liitteessä 2 esitetyt suositukset.
            Unionin edustajat WTO:n yleisneuvostossa voivat sopia kyseiseen päätösluonnokseen tehtävistä vähäisistä muutoksista ilman uutta neuvoston päätöstä.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 21 päivänä marraskuuta 2019.
            
               
                  Neuvoston puolesta
               
               
                  Puheenjohtaja
               
               V. SKINNARI
            
         
         
            (1)  Neuvoston päätös 94/800/EY, tehty 22 päivänä joulukuuta 1994, Uruguayn kierroksen monenvälisissä kauppaneuvotteluissa (1986–1994) laadittujen sopimusten tekemisestä Euroopan yhteisön puolesta yhteisön toimivaltaan kuuluvissa asioissa (EYVL L 336, 23.12.1994, s. 1).
      
      
         
            Maatalouskomitea
            G/AG/29
            31. lokakuuta 2019
            TARIFFIKIINTIÖIDEN HALLINNOINTIA KOSKEVAN BALIN PÄÄTÖKSEN TOIMINNAN TARKASTELU
            YLEISNEUVOSTOLLE ESITETTÄVÄ RAPORTTI
            
               1.1   
               
                  Ministerit hyväksyivät ministerikokouksen yhdeksännessä istunnossa maataloussopimuksen 2 artiklassa määriteltyjen maataloustuotteiden tariffikiintiöiden hallinnointia koskevasta sopimuksesta (Understanding of Tariff Rate Quota Administration Provisions of Agricultural Products, as defined in Article 2 of the Agreement on Agriculture) annetun päätöksen (WT/MIN(13)/39), jäljempänä ’tariffikiintiöitä koskeva Balin päätös’. Ministerit kehottivat komiteaa tarkastelemaan ja seuraamaan tariffikiintiötä koskevan Balin päätöksen nojalla jäsenille asetettujen velvoitteiden täytäntöönpanoa; tarkastelun tavoitteena oli edistää tariffikiintiöiden käytön jatkuvaa parantamista, tarkastelu käynnistettäisiin viimeistään vuonna 2017, ja siinä otettaisiin huomioon tuohon mennessä saadut kokemukset (1). Keskustelut tarkastelusta aloitettiin lokakuussa 2017 pidetyssä komitean kokouksessa (2). Komitea hyväksyi helmikuussa 2018 pidetyssä kokouksessa asiakirjassa G/AG/W/171 menettelyn ja aikataulun tarkastelun suorittamiseksi (3). Sovitun menettelyn mukaisesti tarkastelu on suoritettu komitean sääntömääräisten kokousten yhteydessä komitean kaikille jäsenille avoimina epävirallisina istuntoina (4).
               
            
            
               1.2   
               
                  Jäsenet keskustelivat tarkastelusta komitean neljässä epävirallisessa kokouksessa 20 päivänä helmikuuta, 11 päivänä kesäkuuta, 25 päivänä syyskuuta ja 26 päivänä marraskuuta vuonna 2018. Marraskuun epävirallisessa kokouksessa järjestettiin tariffikiintiöiden hallinnointia ja vajaakäyttöä koskeva teemakohtainen istunto, johon osallistui alan edustajia. Tarkastelua koskevissa keskusteluissa hyödynnettiin myös jäsenten kirjallisia kannanottoja. Vastauksena jäsenten pyyntöihin ja tarkastelun suorittamista koskevan sovitun menettelyn ja aikataulun mukaisesti sihteeristö laati tarkastelun helpottamiseksi tausta-asiakirjan (5) tariffikiintiöiden hallinnoinnista ja käyttöasteista. Liitteessä 1 on luettelo kaikista tähän mennessä tarkastelun yhteydessä tutkituista kirjallisista asiakirjoista.
               
            
            
               1.3   
               
                  Jäsenet ovat käsitelleet tarkastelua koskevissa keskusteluissa seuraavia teemoja: 1) tariffikiintiöitä koskevaan Balin päätökseen perustuvien aineellisten velvoitteiden tehokas täytäntöönpano ja seuranta; 2) tariffikiintiöiden läpinäkyvyyttä koskevat vaatimukset; 3) vajaakäyttöä koskeva mekanismi. Seuraavassa esitetään joitakin seikkoja (6), joita on tuotu esille kunkin kolmen teeman osalta, myös marraskuussa pidetyissä teemakohtaisissa keskusteluissa.
               
            
            
               TEHOKAS TÄYTÄNTÖÖNPANO JA SEURANTA
            
            
                        i.
                     
                     
                        Käyttämättömien todistusten uudelleenjako tariffikiintiön puitteissa.
                     
                  
                        ii.
                     
                     
                        Uudelleenjakoon liittyvät menettelyt, myös maakohtaiset määrät (7).
                     
                  
                        iii.
                     
                     
                        Tariffikiintiöiden käyttöasteen parantamiseen, myös tariffikiintiöiden uudelleenjakoon alueellisten kauppasopimusten puitteissa, liittyvien kokemusten ja parhaiden käytäntöjen jakaminen.
                     
                  
               TARIFFIKIINTIÖIDEN LÄPINÄKYVYYTTÄ KOSKEVAT VAATIMUKSET
            
            
                        i.
                     
                     
                        Tariffikiintiöitä koskevat ajoissa tehdyt ja täydelliset ilmoitukset.
                     
                  
                        ii.
                     
                     
                        Viipymättömät ilmoitukset tariffikiintiöiden hallinnoinnin muutoksista.
                     
                  
                        iii.
                     
                     
                        Kaikkien niiden jäsenten yhdenmukainen säännöllinen raportointi käyttöasteista, joilla on tariffikiintiöihin liittyviä sitoumuksia.
                     
                  
                        iv.
                     
                     
                        Yhdenmukaistetut ilmoituskäytännöt (esimerkiksi tariffikiintiöt, joita ei ole avattu, tai luetteloon sisältyvät tariffikiintiöt, joihin ei liity tullietuutta).
                     
                  
                        v.
                     
                     
                        Raportoiminen vajaakäytön syistä.
                     
                  
                        vi.
                     
                     
                        Tariffikiintiöiden hallinnointiin liittyvien kansallisten kokemusten ja parhaiden käytäntöjen jakaminen.
                     
                  
                        vii.
                     
                     
                        Erityis- ja erilliskohtelu (ilmoitusvaatimusten raskaus).
                     
                  
                        viii.
                     
                     
                        Yhteys tuontitodistusmenettelyjä koskeviin ilmoitusvaatimuksiin.
                     
                  
                        ix.
                     
                     
                        Sihteeristön tarjoama tekninen apu, jonka tavoitteena on, että jäsenet täyttäisivät ilmoitusvelvoitteensa paremmin.
                     
                  
               VAJAAKÄYTTÖÄ KOSKEVA MEKANISMI
            
            
                        i.
                     
                     
                        Jäsenten toisistaan poikkeavat velvoitteet (liitteessä A oleva 4 kohta).
                     
                  
                        ii.
                     
                     
                        Erityis- ja erilliskohtelu.
                     
                  
                        iii.
                     
                     
                        Mahdollisuus, että mekanismia ei sovellettaisi täysin yleisellä tasolla tulevaisuudessa.
                     
                  
                        iv.
                     
                     
                        Yhteys liitteen B ja liitteessä A olevan 4 kohdan välillä.
                     
                  
                        v.
                     
                     
                        Vajaakäytön syiden tarkastelu.
                     
                  
                        vi.
                     
                     
                        Tiettyjen alojen tariffikiintiöiden vajaakäytön lähempi tarkastelu.
                     
                  
                        vii.
                     
                     
                        Vajaakäyttöä koskevan mekanismin käytännön sovellettavuus (niiden syiden, miksi mekanismiin ei ole vielä turvauduttu, mukaan lukien mahdollinen monimutkaisuus, tarkastelu, sekä kokemusten jakaminen ja menettelyvaatimusten yksinkertaistaminen).
                     
                  
                        viii.
                     
                     
                        Vajaakäytetyistä tariffikiintiöistä sihteeristössä ylläpidetty luettelo.
                     
                  
                     
                        1.4
                     
                     
                        Jäsenten kannat erosivat toisistaan siltä osin kuin on kyse vajaakäyttöä koskevassa mekanismissa olevan 4 kohdan tulevasta toiminnasta sekä asiaan liittyvistä erityis- ja erilliskohtelua (S&D) koskevista säännöksistä. Jotkin jäseninä olevat kehitysmaat katsoivat, että tariffikiintiöitä koskevan Balin päätöksen S&D-säännöksiä ei tulisi lieventää; eräät muut jäsenet katsoivat, että kehitysmaiden erityis- ja erilliskohtelun ei tulisi johtaa siihen, että kehitysmaihin sovelletaan poikkeusta ja katsoivat myös, että näistä säännöksistä hyötyvien kehitysmaiden olisi mieluummin noudatettava tariffikiintiöiden hallinnointia koskevia sitoumuksia, joissa otetaan huomioon niiden kehitystilanne.
                     
                  
                     
                        1.5
                     
                     
                        Useat jäsenet katsoivat, että tarkastelun soveltamisala olisi rajoitettava pyrkimyksiin parantaa tariffikiintiöiden hallinnointia, jotta tarkastelu voidaan pitää erillään markkinoillepääsyä koskevista neuvotteluista. Toiset viittasivat mahdollisuuteen ottaa tariffikiintiöihin liittyvät kysymykset esille markkinoillepääsyä koskevissa neuvotteluissa.
                     
                  Tariffikiintiöitä koskevan Balin päätöksen (WT/MIN(13)/39) 13–15 kohdan mukaisesti komitea on 31 päivänä lokakuuta 2019 pitämässään kokouksessa hyväksynyt tämän raportin liitteeseen 2 sisältyvät, yleisneuvoston tarkasteltavaksi tarkoitetut suositukset.
            
               (1)  Asiakirja WT/MIN(13)/39, 13 kohta. Vajaakäyttöön sovellettavasta mekanismista ei ole vielä saatu kokemuksia.
            
               (2)  Ks. asiakirjassa G/AG/R/86 oleva 2.2.1 kohta.
            
               (3)  Ks. asiakirjassa G/AG/R/87 oleva 2.5.1 kohta.
            
               (4)  Komitea sopi kesäkuussa 2019 järjestetyssä kokouksessa, että määräaikaa tarkastelua koskevan raportin loppuun saattamiseksi pidennetään komitean lokakuussa 2019 järjestettävään kokoukseen asti.
            
               (5)  G/AG/W/183.
            
               (6)  Jäsenet eivät ole päässeet sopimukseen näistä seikoista eikä niiden käsittelystä suosituksissa.
            
               (7)  Tariffikiintiöistä annetun Balin ministerikokouksen päätöksen 9 kohdassa viitataan uudelleenjakomenettelyyn. Lisäksi Balin päätöksen liitteessä A olevissa alaviitteissä 3 ja 5 viitataan niiden jäsenten oikeuksiin, joilla on maakohtainen määrä, erityisesti vajaakäyttöä koskevan mekanismin yhteydessä.
         
      
      
         
            LIITE 1
            
                        
                           Asiakirjaluettelo
                        
                     
                  
                        G/AG/W/169
                        10. lokakuuta 2017
                     
                     
                        Monitoring and review of Members’ obligations established under the Bali Decision on TRQ administration (Tariffikiintiöiden hallinnointia koskevan Balin päätöksen mukaisten jäsenten velvoitteiden seuranta ja tarkastelu).
                        Sihteeristön muistio
                     
                  
                        G/AG/W/171
                        9. helmikuuta 2018
                     
                     
                        Proposed process for the Review of the Operation of the Bali Decision on TRQ Administration (Tariffikiintiöiden hallinnointia koskevan Balin päätöksen toiminnan ehdotettu tarkastelumenettely).
                        Sihteeristön muistio
                     
                  
                        G/AG/W/175
                        18. toukokuuta 2018
                        ja
                        G/AG/W/175/Add.1
                        7. toukokuuta 2019
                     
                     
                        
                                    —
                                 
                                 
                                    Euroopan unionin maatalouskomitealle toimittama esitys tariffikiintiöiden hallinnointia koskevan Balin päätöksen toiminnan tarkastelumenettelystä (1).
                                 
                              Euroopan unionin tiedonannot
                     
                  
                        G/AG/W/179
                        6. kesäkuuta 2018
                     
                     
                        
                                    —
                                 
                                 
                                    Review of the Operation of the Bali Ministerial Decision on ”Understanding on Tariff Rate Quota Administration provisions of Agricultural Products …” (2) (Maataloustuotteiden tariffikiintiöiden hallinnoinnista tehtyä sopimusta koskevan Balin ministeripäätöksen toiminnan tarkastelu).
                                 
                              Cairns-ryhmän toimittama esitys
                     
                  
                        G/AG/W/183
                        31. heinäkuuta 2018
                     
                     
                        Tariff quota administration methods and fill rates 2007–2016 (Tariffikiintiöiden hallinnointimenetelmät ja käyttöasteet 2007–2016).
                        Sihteeristön tausta-asiakirja
                     
                  
                        G/AG/W/186
                        19. syyskuuta 2018
                     
                     
                        Review of Bali Decision on TRQ administration (Tariffikiintiöiden hallinnointia koskevan Balin päätöksen tarkastelu).
                        Australian toimittama esitys
                     
                  
                        G/AG/W/197
                        24. toukokuuta 2019
                     
                     
                        The Underfill Mechanism of the Bali TRQ Administration Decision (Tariffikiintiöiden hallinnointia koskevaan Balin päätökseen sisältyvä vajaakäyttöä koskeva mekanismi).
                        Cairns-ryhmän puolesta toimitettu esitys
                     
                  
               (1)  Asiakirja G/AG/W/171, 9. helmikuuta 2018.
            
               (2)  WT/MIN (13)/39 ja WT/L/914, päivätty 11. joulukuuta 2013.
         
      
      
         
            LIITE 2
            
               1.   
               
                  Tariffikiintiöitä koskevan Balin päätöksen 14 kohdassa ja alaviitteessä 2 täsmennettyä liitteessä A olevaa 4 kohtaa koskevan päätöksen määräaikaa pidennetään vuoden 2021 loppuun. Kaikkia tariffikiintiöitä koskevan Balin päätöksen 13 ja 14 kohdassa ja alaviitteessä 2 olevia viittauksia ”12. ministerikokoukseen” ja ”31 päivään joulukuuta 2019” katsotaan viittauksiksi ”13. ministerikokoukseen” ja ”31 päivään joulukuuta 2021”. Kaikilta muilta osin tariffikiintiöitä koskevan Balin päätöksen määräykset pysyvät ennallaan. Selkeyden vuoksi todetaan, että tariffikiintiöitä koskevan Balin päätöksen liitteessä B luetelluilla jäsenillä säilyy oikeus lopettaa liitteessä A olevan 4 kohdan soveltaminen 31 päivänä joulukuuta 2021 tai sen jälkeen, jos joko ministerikokous tai yleisneuvosto eivät ole päättäneet pidentää liitteessä A olevan 4 kohdan soveltamista kyseiseen päivään mennessä.
               
            
            
               2.   
               Ottaen huomioon tariffikiintiöiden hallinnoinnin ja käyttöasteiden aiempaa suuremman läpinäkyvyyden merkityksen ja jäsenvaltioiden ajoissa toimittamien ilmoitusten merkityksen ja todeten maatalouden sähköisen ilmoitusjärjestelmän tavoitteena olevan yhdenmukaistamisen parantuminen komitea sopii seuraavista seikoista:
               
                           a)
                        
                        
                           Sihteeristö laatii luettelon jäsenten nykyisistä tariffikiintiöiden ilmoittamiskäytännöistä, myös tapauksissa, joissa luetteloon sisältyvää tariffikiintiötä ei ole avattu.
                        
                     
                           b)
                        
                        
                           Komitea aloittaa keskustelut jäsenten tariffikiintiöiden ilmoittamiskäytäntöjen yhdenmukaistamisesta, mukaan lukien tariffikiintiöiden käyttöasteista ilmoittaminen.
                        
                     
                           c)
                        
                        
                           Komitea kannustaa jäseniä sisällyttämään markkinoillepääsyä koskeviin taulukon MA:2 ilmoituksiin selityksen niissä tapauksissa, joissa luetteloon sisältyviä tariffikiintiöitä ei ole avattu.
                        
                     
                           d)
                        
                        
                           Sihteeristö päivittää säännöllisesti tariffikiintiöiden hallinnointia ja käyttöasteita koskevat tiedot asiakirjaan G/AG/W/183 (1) sekä tiedot jäsenistä, jotka ovat ilmoittaneet käyttöasteet, ja komiteassa käyttöasteiden osalta esiin nousseet kysymykset.
                        
                     
            
               3.   
               
                  Komitea sopii, että tariffikiintiöitä koskevaa Balin päätöstä tarkastellaan säännöllisesti joka kolmas vuosi sen jälkeen, kun tämä tarkastelu on saatu päätökseen. Näihin säännöllisiin tarkasteluihin kuuluu muun muassa se, että vajaakäyttöä koskevan mekanismin käyttöä tarkastellaan jäsenten toimittamien tietojen perusteella.
               
            
            
               (1)  Sihteeristön tausta-asiakirjaan voi erityisesti sisältyä luettelo tariffikiintiöistä, joissa ei ole toimitettu taulukon MA:2 ilmoituksia tai joissa käyttöaste on alle 65 prosenttia.